Președintele băncii centrale din Germania, Joachim Nagel, a afirmat că extrema dreaptă reprezintă o amenințare pentru prosperitatea Germaniei și că o ieșire din zona euro ar fi "o catastrofă economică pentru noi toți", transmite Reuters.
"Fac un apel la toată lumea să nu subestimeze pericolul extremismului de dreapta", a declarat președintele Bundesbank, Joachim Nagel, într-un interviu difuzat sâmbătă de către grupul Funke Media.
Nagel a avertizat în privința ieșirii Germaniei din zona euro sau chiar părăsirea Uniunii Europene, el afirmând că euro și apartenența la UE sunt "pietrele unghiulare ale prosperității noastre". Nagel susține că extremismul a descurajat investitorii și muncitorii calificați să mai vină în Germania.
Pe de altă parte, în pofida provocărilor economice cu care se confruntă cea mai mare economie a Uniunii Europene, Nagel a apreciat că piața muncii din Germania a rămas stabilă și că gradul de ocupare a forței de muncă este aproape deplin.
Avertismentul șefului Bundesbank survine în contextul în care partidul Alternative für Deutschland (AfD), al dreptei radicale, se află cotat pe locul 2 în sondajele de opinie, iar voci din acest partid au ajuns chiar să evoce o posibilă ieșire din UE a Germaniei.
În luna ianuarie, liderul AfD Alice Weidel a cerut "un referendum privind (…) o ieșire a Germaniei din UE". "Dacă reforma nu este posibilă, ar trebui să lăsăm poporul să decidă, așa cum a făcut Marea Britanie", a declarat ea pentru Financial Times, subliniind ambițiile AfD de a reduce puterile instituțiilor europene.
Însă reprezentanții guvernului de coaliție din Germania au respins orice astfel de scenariu din cauza "consecințelor incontrolabile" pentru țară și economie. "Nici o persoană sănătoasă la cap nu poate pleda în mod serios pentru ieșirea Germaniei din UE", a scris pe X Reinhard Houben, deputatul liberal al FDP responsabil pentru afaceri economice.
În couda ascensiunii AfD în sondaje, susținerea UE de către germani rămâne una masivă. Chiar în perioada în care Weidel a invocat o eventuală ieșire din UE, Fundația Konrad Adenauer a publicat un sondaj potrivit căruia 87% dintre germani au susținut apartenența Germaniei la Uniune. Deși cifra a fost cea mai scăzută în rândul susținătorilor AfD, o majoritate de 52% s-au declarat în favoarea rămânerii Germaniei în blocul comunitar.
Acest lucru explică și ambiguitatea poziției AfD care a eliminat din manifestul său pentru 2024 apelul explicit la dizolvarea UE pentru care a făcut campanie la ultimele alegeri generale. Apelul la o "dizolvare controlată" a UE, care a apărut într-o versiune preliminară, a fost ulterior explicat ca fiind o eroare de editare.